Oslo Kommune Oslo, 22.03.2019

Bydel Gamle Oslo

Bydelsadministrasjonen

postmottak@bgo.oslo.kommune.no

**HØRINGSUTTALELSE – FORSLAG TIL NY LOKAL ÅPNINGSTIDSFORSKRIFT I BYDEL GAMLE OSLO**

Vi viser til høringsbrev 25.02.2019, deres ref 2016/605, arkivkode 944.1.

De aller fleste restaurantene og serveringsstedene på Sørengautstikkeren er lokalisert på vestsiden i sameiene 1, 2 og 7. De tre sameiene har gått sammen om en felles høringsuttalelse som følger under.

Forskrift om serverings-, salgs og skjenkebevillinger for Oslo Kommune (forskrift/2018-0523-862) slår fast at Sørenga er et boligområde hvor serveringsstedene skal stenge inne kl 01.00 og ute kl 22.00.

I høringsbrevet foreslås det at Sørenga skal defineres som sentrumsområde og unntas fra ovennevnte stengetider for boligområder, og i stedet reguleres slik det stenger inne kl 03.00/03.30 på helgedager og dager før høytids-og helligdager og kl 01.00 på hverdager. Ute foreslås at det stenges kl 22.30/23.00 alle dager.

Det ser ut av høringsbrevet som hele Sørenga med dette blir omdefinert fra boligområde til sentrumsområde. Forslaget er ikke begrunnet i høringsbrevet. Vi stiller spørsmål ved behov for og konsekvenser av åpningstid i boligområde som foreslått, særlig til kl 03.00 eller lengre (inne).

Sørenga er etablert som et boligområde med cirka 90 % boliger og 10% næringslokaler. Vi bor tett her. Mange har soverom omlag 5 meter over serveringsstedene og noen har soverom helt ned til bakkenivå i tverrslagene hvor lyden bærer godt og gjester gjerne sluses inn og ut. Utvidet åpningstid kan slå uheldig ut i forhold til helse og nattero i et område som ellers har mye lyd/støy gjennom dagen og utover kvelden fra badeanlegg og gjester på utestedene.

Det skjer en ønsket og rask urbanisering av Oslo. Man ønsker at barnefamilier skal bosette seg sentralt. Det bor mange barnefamilier på Sørenga hvor det også er 2 kommunale barnehager i drift og skole under planlegging..

En god balanse mellom bolig og næring tilsier at stengetiden inne fortsatt bør være kl 01.00. Dette fordi det i praksis tar ganske lang tid fra stengetid til gjestene går hver til sitt og området faller til ro.

Samlet sett mener vi at stengetid ute bør være senest kl. 23.00, og det betyr at servering bør avsluttes senest kl. 22.30.

Vi ønsker at Sørenga skal være et hyggelig område både for fastboende, besøkende og næringsaktører og at alle disse skal fungere sammen på en god måte. Det tror vi skjer best ved at området fortsatt defineres som boligområde, men vi ønsker å strekke oss litt ift åpningstidene av hensyn både til restaurantgjestene og de næringsdrivende.

**Vårt forslag er da at restaurantene og utestedene stenger inne kl 01.00 (som i dag) og kl 22.30/23.00 ute (mot kl 22.00 i dag).**

Med vennlig hilsen

for

Sørenga 1 sameie

Marcus Halland

(styreleder)

Sørenga 2 sameie

Else M. Bøthun

(styreleder)

Sørenga 7 sameie

Erik Wold

(nestleder)